text: Размивай и владей! | Начало | DW | 18.02.2009
  Равнището на медиите и въпросът за грамотността на българския журналист, класацията на "Репортери без граници" и съседските препирни на Блаканите - това са сюжетите, на които се спира в коментара си Александър Андреев.
  "Добре че не е казал и за костенурката върху трите кита, на която се крепи Земята..." – въздъхна моят приятел, когато му разказах следната история: Пресконференция на един от предишните български министър-председатели. В залата – репортери и репортерки горе-долу на възрастта на българската демокрация. Пишат настървено в тефтерите. Премиерът приключва скучното си експозе и лекомислено му лепва за финал метафората: "Това са трите кита на нашата политика!" Един от добросъвестно записващите репортери с едва набола брадица панически застива с химикалката във въздуха и отчаяно моли съседите си за помощ: "Китове? Какви китове?"
  Равнището на медиите остава незадоволително
  Докладът на "Репортери без граници" подминава въпроса за грамотността на масовия български журналист - и това е разбираемо, понеже между грамотност и свобода няма видима причинно-следствена връзка. Но с колкото повече и от двете разполага един журналист – толкова по-качествен продукт предлага на публиката си. Тъкмо за това стана дума и на една конференция за медиите в Югоизточна Европа, която наскоро се проведе в Бон.
  Македония отново се разтревожи за идентичността си
  Тези дни скопският "Нова Македония", например, пак се разтревожи заради нестихващите пориви на източните съседи да "българизират" гордата малка република. Коварните българи организирали в Скопие кастинг за телевизионното предаване "Мюзик айдъл": ами да, това си е очевиден опит за вмешателство във вътрешните работи на Македония и за размиване на националнио идентитет.
  Абе хора-македонци, вземете по-добре да се разгневите заради простотията на тези шоута и кастинги, заради размиването на мозъци. Че то идентитетот модерният човек в глобалния свят си го сменя по-често от бельото, но мозъкът му е един. Между другото, в класацията на "Репортери без граници" Македония е доста пред България – на 42-ро място.